|  |
| --- |
| **Op. 2:12-17**  **“Sonder dissipline verval die kerk.”**  *Andries Burger, Pinetown Gemeente, 12 Junie 2022* |

*Sing:* *Lied 499:132 Lied 191:1,2,3; Lied 553:1; Lied 273:1,2,4; “Vrede”*

In die visioene en boodskappe wat Johannes in die boek Openbaring vir die kerk van sy tyd en vir al die gemeentes van alle tye en alle plekke opskryf, openbaar God dit was is, en dit wat nog moet gebeur.

Voordat Hy in latere hoofstukke fokus op die wêreld gebeure of op die geestelike dinge agter die skerms, fokus Hy eers op die kerk –

van Johannes se tyd tot by Christus se wederkoms..

Wat is in die kerk van Christus aan die gang, en wat moet gebeur totdat Hy weer kom op die wolke?

Waarop moet ons fokus terwyl al die ander dinge afspeel waarvan ons later nog sal lees?

God stel dit bekend deur die visioen van Jesus as Oorwinnaar-Regter wat tussen die goue lampstaanders staan, en deur die sewe briewe wat Hy aan Johannes dikteer.

Ons het reeds gefokus op die visioen, en op die briewe aan Efese en Smirna.

Efese, wat getrou was en die waarheid van die Woord bewaar het, maar wat God nie meer so lief gehad het nie;

Smirna, die arm en veragte gemeente wat egter geestelik ryk was en getrou gebly het in die ergste vervolging.

Vandag kom ons by Jesus se brief aan Pergamum –

**Lees << Op. 1:10-20 / 2:12-17 >>**

Pergamum was die hoofstad van die Romeinse provinsie van klein Asië.

Soos in Efese en Smirna was dit ŉ welvarende stad met besighede en industrie, maar twee dinge van Pergamum het uitgestaan...

Wetenskap en kuns, en dan die oormaat van afgodery.

Die tweede grootste biblioteek in die wêreld, met meer as 200 000 handgeskrewe boeke, was daar;

hulle het blykbaar eerste begin om dun kalfsvelle of ‘perkament’ gebruik om op te skryf.

En dan die oormaat van afgodery...

Aanbidding van afgode was algemeen in elke stad – soos in Efese en Smirna ook...

Maar Pergamum...

Daar was tempels vir omtrent elke afgod van die tyd, en nie sommer net ŉ tempel nie..

Die altaar vir Zeus was byvoorbeeld omtrent 40 meter lank en breed en 6 meter hoog met ŉ 150 meter lange beeldhouwerk van die gode se gevegte met reuse.

Dit was so erg dat Jesus Pergamum die plek noem waar die “troon van Satan” is.

Dit beteken nie dat daar ŉ fisiese troon was nie, dit is simbolies.

Die troon van ŉ koning is die simbool van sy gesag, dit is van sy troon af wat ŉ koning sy bevele gee...

en so sê Jesus in die brief dat die stad van Pergamum onder die duiwel se gesag is.

Die aanbidding van veral twee afgode maak dit maklik om te verstaan waarom Jesus dit die troon van Satan kon noem.

Die eerste is die aanbidding van die belangrikste afgod in Pergamum, Asklepios,

die God van Medisyne wat soos ŉ slang om ŉ staf gekrul was (mens sien die simbool vandag nog op embleem van medisyne en dokters).

Die tempel van Asklepios was vol slange en mense het geglo dat as die slange aan jou raak dan word jy gesond van allerhande siektes.

ŉ Afgod wat soos ŉ slang lyk laat mens dadelik dink aan die slang in die tuin van Eden, nie waar nie, en daar was die slang die Satan.

Die mense het hierdie slang-god ook Soter, genoem wat “Redder of Verlosser” beteken.

Hulle aanbid dus die slang-god as hulle “verlosser”.

En daaragter is die Satan self...

Die tweede afgodsdiens wat mens laat verstaan dat Jesus Pergamum die plek noem waar die “troon van Satan” is, is hulle aanbidding van die Romeinse keisers.

In Smirna was daar die tempel vir keiser Tiberius, maar Pergamum was die sentrum van al die Keiser-aanbidding van klein Asië met tempels vir ŉ hele klomp van die keisers. Hulle bekende aanbiddingsuitroep was “Die Keiser is Here!”

In Pergamum is ŉ mens aanbid as “Here” en ŉ slang-god afgod as “Verlosser”.  
Die stad was in die mag van Satan, en daarom die simbool dat hy sy troon daar het.

Maar nou moet ons nie dink Pergamum is die enigste plek waar die troon of die gesag van Satan is nie.

Ons lees in 1 Joh. 5:19 dat die hele wêreld in die mag van die duiwel is.

Dit is hoekom die duiwel “al die koninkryke van die wêreld en hulle heerlikheid” aan Jesus belowe toe hy Hom wou verlei.

Ons lewe ook in hierdie wêreld wat onder sy mag is, wie kan dit ontken?

Ook hier by ons en ons tyd lewe ons daar waar die “troon van Satan” is.

Die intensiteit en die impak daarvan wissel van tyd-tot-tyd en van plek-tot-plek, maar dis daar...

(Volgende deel in blou kan bloot uitgelaat word om die preek te verkort.)

Laat ek net tussen in sê dat ons nou nie vir hom moet bang wees en dink ons moet allerhande dinge doen om ons teen hom te beskerm nie.

Party mense wil mos op hol gaan met ŉ gesalf van alles. Die Bybel leer dit nêrens nie.

Gelowiges vertrou op Christus, en hoe nader ons aan Hom lewe, hoe meer Hy die fokus van ons lewe is, hoe veiliger is ons teen die aanslae van die duiwel.

Jesus het in Joh. 17:15 gevra dat die Vader ons teen die Bose moet bewaar, en Hy leer in die Onse Vader dat ons die self ook sal vra.

En dan verseker Hy ons in 1 Joh. 4:4 dat Christus wat in ons is groter is as die duiwel wat in die wêreld is.

En meer nog in 1 Joh. 5:18 dat die duiwel geen vashou het op iemand wat uit God gebore is nie.

Ons moenie moeilikheid soek met die duiwel nie, moet nie grappies maak oor en met Hom nie – Hy is gevaarlik en wil ons van God af wegskeur, soos ŉ brullende leeu wil hy ons verslind.

Maar moenie bang wees en jou met nonsies probeer beskerm nie –

Vertrou op Christus vir beskerming want Hy het alle mag in die hemel en op die aarde.

Kom ons fokus nou op Jesus se boodskap aan Pergamum en elke gemeente tot met sy wederkoms.

Die gemeente het getrou gebly aan die Naam van Jesus Christus – nie net aan die woorde van sy naam nie, maar aan wie Hy is.

Hulle het Hom bly aanbid as enigste Here en Verlosser;

hulle het nie saamgedoen met die mense van die wêreld nie – selfs al is hulle daarvoor vervolg.

Soos Antipas, die getroue getuie van Christus wat doodgemaak is omdat hy nie wou saamdoen aan die “Keiser is Here” aanbidding van ŉ mens nie.

Maar in hulle getrouheid in hulle geloof is daar tog ŉ ernstige fout.

Hulle laat mense in die gemeente toe wat dwaalleer verkondig en wat nie lewe soos God in sy Woord voorskryf nie.

Ons sou kon sê dat hulle die gevaar loop om nie ŉ ware kerk van Christus te wees nie –

ŉ ware kerk, bely ons in NGB art. 29 is ŉ kerk waar die Woord van God suiwer verkondig word in die prediking en in die sakramente, en waar die gemeente mekaar aanspreek en reghelp om te lewe soos wat God in sy Woord leer.

As mense die waarheid hoor maar lewe net soos hulle wil, sonder om eers te probeer nie, dan kan jy tog nie sê hulle is kinders van God nie?

Jy kan dan net sê hulle het God se Woord gehoor maar bly steeds lewe in hulle eie sondige begeertes – soos die wêreld in Satan se mag ook maar.

Dit was die fout in Pergamum, hulle het mense wat verkeerd lewe en verkeerd leer maar verduur, en aanvaar en maar gelos om daarmee aan te hou...

Is hierdie nie ŉ raak beskrywing van baie kerke en gemeentes in ons tyd nie, dalk ook maar van ons eie gemeente nie?

Jesus verwys na die mense in Pergamum wat soos Bileam glo en die sogenaamde Nikolaïete wat dieselfde glo en doen.

Ons lees van Bileam in Numeri 25 tot 31.

Net voordat Israel die beloofde land sou intrek het Balak, die Koning van Moab vir Bileam betaal om God se volk te vervloek.

Maar elke keer as hy probeer het God hom ŉ seën laat uitspreek.

Toe gee Bileam vir Balak die raad dat hulle die volk van God moet verlei en

die Moabitiese meisies het so gemaak en daarna ook die mans saamgenooi om hulle afgode te aanbid.

Bileam het met seksuele verleiding en sonde die volk van God laat afvallig word.

Netso was daar mense in Pergamum,

mense in die gemeente wat geleer het dat gelowiges ook maar losbandig kan lewe,

dat jy kan rondslaap net soos wat jy wil en die heidense feeste en aanbidding kan mee maak.

Dit is tog lynreg teen wat God in sy Woord leer – dat ons “heilig moet wees omdat Hy heilig is”,

dat Jesus ons ook verlos van sonde se heerskappy en dat ons al meer onder heerskappy van die Heilige Gees moet lewe.

Maar let mooi op dat Jesus nie in die brief vir daardie mense skryf nie,

hy skryf vir die gemeente en Hy het dit teen die gemeente dat hulle nie optree nie.

Die meerderheid in die gemeente het getrou gebly teen die duiwel se wêreldse verleiding om sonde te doen,

maar hulle het die slang se invloed in hulle binneste toegelaat.

Jesus leer veral in Mateus 18 dat ons mense wat verkeerde dinge glo en verkeerde dinge doen moet aanspreek,

eers persoonlik en vertroulik, maar as hulle nie wil luister nie dan saam ander en uiteindelik in die openbaar in die gemeente.

En as hulle nie wil bekeer om terug te kom na die waarheid van God se Woord nie,

dan kan hulle nie lidmate van die gemeente bly nie,

want hulle houding en hulle lewens wys dat hulle dit nie is nie.

Let ook op dat Jesus nie hierdie boodskap vir die predikant of die ouderlinge van die gemeente gee nie.

Natuurlik moet hulle ŉ rol, en ŉ belangrike rol daarin speel soos Paulus en Petrus ook leer,

maar Jesus skryf vir die gemeente – vir elke lidmaat en almal saam...

Die gemeente moet hulle bekeer en

nie die goedpraat van sonde, of die volharding daarin in hulle midde verdra nie.

Hulle moet dit uitwys en dan help regstel met vermaning of

as daar nie bekering is nie dan sulke mense uit die gemeente wegwys.

Nie net in Pergamum nie, in al die kerke destyds, en in alle tye...

Ek vra weer, is dit nie ook maar ŉ kenmerk in baie kerke van ons tyd nie?

Kerkmense gee selfs boekpryse vir skrywers wat ongeloof verkondig, kerkmense lewe maar netsoos die ongelowiges in die wêreld – en selfs erger...

Predikante en teologiese professore leer dwalinge wat direk bots met die waarheid van die Bybel soos ons dit o.a. in die Belydenisskrifte bely – maar almal bly welkom in die kerk...

Ons moet ook ons hand in ons eie boesem steek, hier in Pinetown Gemeente.

Is dit nie so dat ons ook maar lidmate se gedrag aanvaar wat nie strook met God se Woord nie? Maak en aanvaar ons nie ook maar verskonings wat bots met die Bybelse waarhede nie?

Om dinge wat nie pas by God se kinders te aanvaar, is niks anders as vriendskap met die wêreld waar die troon van Satan is nie.

Jakobus waarsku dat vriendskap met die wêreld vyandskap met God is (Jak. 4:4).

Daar moet ŉ duidelike onderskeid wees tussen die kerk en die wêreld, tussen hoe mense van die wêreld lewe en die leefwyse van Christus se gemeente.

Wat is die boodskap as ons aanvaar dat lidmate in die gemeente se opinies en lewens maar net so lyk soos mense wat nie in Christus glo nie?

Dat Jesus Christus nie regtig ŉ verskil in ons lewens maak nie?

Dat dit aanvaarbaar is om Hom en sy wil te ignoreer?

Dat Hy net maar ŉ vernederde verlosser is maar nie ook ons magtige, glorieryke Koning nie?

Dit is uit eerbied en verheerliking en liefde vir God dat ons mekaar moet help

om te glo wat Hy leer in sy Woord en

om te lewe soos wat Hy wil hê sy kinders moet.

Maar dit is ook uit liefde vir hulle wat dwaal dat ons hulle reghelp, en aanspreek en selfs uit die gemeente laat gaan wanneer hulle nie wil hoor nie.

Wanneer ons vermaning hulle terugbring na die waarheid, dan sê Jesus in Mat 18 het ons hulle teruggewen vir die koninkryk.

Daar is mense in kerke wat eendag sal moet hoor dat Jesus hulle nie ken nie en dat hulle nie in sy koninkryk sal ingaan nie, so sê Jesus in Mat. 25:12.

Kan jy jou ŉ erger aanklag indink as so iemand omdraai en sê Here maar hulle wat saam my in die gemeente was het my so tuis laat voel?

Sal ons stilbly totdat dit vir hulle te laat is?!

Mag dit tog nie meer so wees hier in Pinetown gemeente nie.

Dit is tog ook wat ons lees in Heb. 3:12-13,

*12Broers, julle moet toesien dat daar nooit by een van julle 'n verkeerde gesindheid van ongeloof ontstaan en hy van die lewende God afvallig word nie.*

*13Maar solank daar nog 'n “vandag” is, moet julle mekaar elke dag aanspoor* (vermaan) *sodat niemand van julle deur die misleiding van die sonde verhard word nie.”*

En wanneer ons reggehelp en vermaan of selfs tereggewys word, moet ons nie ons harte verhard en op ons perdjie spring nie!

Dit pas tog nie by ŉ kind van die Here nie – dis mos juis hoe die wêreld in die duiwel se mag reageer.

Nee... nederigheid, selfverloëning en ŉ ywer om te soek en te doen wat reg is pas by ons.

Luister in die gemeente se vermaning na wat God vir jou wil sê.

Met jou belydenis aflegging het jy tog belowe dat jy dit sal doen...

Ons moet mekaar reghelp en aanspreek – skerp vermaan wanneer dit nodig is.

Nie koud en liefdeloos in skynheilige hoogmoed nie,

maar in liefde en besorgdheid ter wille van hulle saligheid en Christus se eer.

As die gemeente van Pergamum hulle nie bekeer en dissipline uitoefen nie, sê Jesus,

sal Hy kom en daardie mense self bestry met die swaard van sy mond.

Soos in die visioen wys die beeld van ŉ swaard op sy gesag as Regter wat nie net vonnis uitspreek nie maar dit ook voltrek.

As Hy die skepping met ŉ woord tot stand kon bring, hoeveel meer sal Hy die vonnis met sy Woord voltrek

op sy vyande wat gedink het hulle kan ŉ tuiste vind en wegkruip in sy kerk.

En aan elkeen wat die wêreldse gees van aanvaarding en harmonie ten koste van Christus en die waarheid, oorwin –

aan hulle sal God van die verborge manna gee om te eet.

Hy verwys terug na die Manna wat God in die woestyn vir die Israeliete gegee het om te eet.

Maar nou is dit meer as daardie manna – dit is van die brood van die lewe, Jesus Christus.

Hy het dit self verduidelik in Joh. 6:32-35, “32 ... *“Dít verseker Ek julle:*

*Dit is nie Moses wat vir julle die brood uit die hemel gegee het nie, maar dit is my Vader wat vir julle die ware brood uit die hemel gee.*

*33Die brood wat God gee, is Hy wat uit die hemel kom en aan die wêreld die lewe gee.”*

*34Hulle sê toe vir Hom: “Meneer, gee ons tog altyd hierdie brood.”*

*35Maar Jesus sê vir hulle: “Ek is die brood wat lewe gee.*

En daarmee saam sal Hy ook ŉ wit steentjie vir elkeen wat oorwin gee, ŉ steentjie met ŉ naam wat net die een wat dit ontvang sal ken.

Die gemeentes destyds het presies verstaan wat hierdie steentjie was, maar ons moet erken dat ons nie regtig weet nie.

Daar is wel twee moontlikhede wat die mees waarskynlikste is.

Die eerste is dat dit verwys na die wit steentjie wat die regters of die jurie in ŉ hofsaak gegee het as iemand onskuldig bevind is, (en nie die swart steentjie as jy skuldig bevind is nie).

Daarmee sou dit betekenis wees dat die wat oorwin ŉ wit steentjie by Christus ontvang wat aandui dat Hy hulle onskuldig vind.

Die tweede waarskynlike betekenis verwys na ŉ gebruik destyds waar die oorwinnaar van ŉ wedloop ŉ steentjie ontvang het as ŉ soort toegangspermit na die oorwinningsfees.

So sou die wit klippie dan toegang wees wat Jesus vir die oorwinnaars in die gemeente gee na sy bruilofsfees.

En die naam wat net die ontvanger sou ken – ons weet nie regtig nie.

Die beste verklaring wat ek kon vind is dat dit kan wys dat ons ŉ nuwe naam, ŉ nuwe volmaakte identiteit sal ontvang en dat elkeen se identiteit steeds uniek sal wees.

Maar ons weet nie regtig nie.

(Ons moet ons nie ontstel as daar party dinge is wat ons nie presies verstaan nie. Alles wat regtig belangrik is in die Bybel, is baie duidelik.)

Ons moet hoor wat die Gees vir Pergamum en vir alle kerke in tyd en plek sê –

dit is goed dat die kerk in alle tye getrou bly aan die Naam van Jesus Christus,

selfs al moet ons verdrukking en selfs vervolging daarvoor verduur.

Maar ons moet nie toelaat en aanvaar dat mense die dwaalleer en sondige praktyke van die wêreld, wat onder die Satan se beheer is, in die kerk insmokkel nie.

Ons moet mekaar reghelp, aanmoedig, teregwys om te glo wat die Bybel leer en om te lewe soos God daarin voorskryf.

Die eer van Jesus Christus is immers op die spel...

Amen